Fælles høringssvar fra Randers Ungdomsskoles bestyrelse og MED-udvalg til budgetforslag 2021-24.

I forbindelse med sidste års budget 2020 skulle skoleområdet samlet udmønte 0,5% i rammebesparelse, der blev fundet på basis-budgettet. Udmøntningen blev ”skævt” fordelt, og servicen i Randers Ungdomsskolen reduceret med 1.000.000kr. Randers Kommunes økonomi var presset.

Bestyrelse og MED-udvalget skrev blandt andet i deres fælles høringssvar:

**Randers Ungdomsskole ser sig selv som en del af Randers Kommunes store fællesskab, også når vi taler om økonomi*.***

Randers Ungdomsskole ser, også i relation til budget2021, stadigvæk sig selv som en del af det store fællesskab, men bestyrelsen og MED-udvalget opfatter den økonomiske situation anderledes nu:

* Udligningsreform og årets økonomiaftale har givet kommunen et solidt økonomisk grundlag for budgetlægningen.
* Det gælder på den korte bane B2021-2024, men også i forhold til en styring af økonomien, der er holdbar på længere sigt
* Vi har fået den hjælpende hånd permanent (udligningssystemet er ændret i vores favør, og finansieringstilskuddet er gjort permanent og er låst fast)

Ungdomsskolens bestyrelse og MED-udvalg foreslår, at man tilbagefører besparelsen vedtaget i budget2020, og midlerne investeres i / understøtter et yderligere udbygget samarbejde mellem ungdomsskolen og folkeskolerne om:

* Fællesskaber for alle sigtende mod læring, trivsel og livsduelighed
* Valgfag og understøttende undervisning, der som den succesrige Fodboldlinje, giver mulighed for flere linjer inden for blandt andet det kreative, praktiske og musiske
* Muligheden for at understøtte den enkelte profil-skole - toning af de forskellige skoler
* Det forebyggende arbejde (SSP) målrettet elever og forældre i overbygningen, samt relationsmedarbejdere på gaderne i midtbyen og lokalområderne
* Forøgede elev-fremmøde-indsatser (Fremmøde-Inklusions- og Trivsels-teamet) i elevernes nærområder.

Nikolaj Høegh Skjøde Steffen Ludvigsen

Næstformand, MED Bestyrelsesformand

Randers Ungdomsskole Randers Ungdomsskole